

**MINISTRIA E DREJTËSISË**

**DREJTORIA E PËRGJITHSHME EKONOMIKE DHE SHËRBIMEVE MBËSHTETËSE**

**DREJTORIA E BUXHETIT DHE MENAXHIMIT FINANCIAR**

**SEKTORI I BUXHETIT**

Nr. \_\_\_\_\_\_Prot. Tiranë, më \_\_\_\_\_\_\_\_\_ 2019

Lënda**:** Dërgohen raportet e monitorimit për 8-mujorin e parë të vitit 2019

**MINISTRISË SË FINANCAVE DHE EKONOMISË**

Tiranë

Në zbatim të Ligjit nr. 9936, datë 26.06.2008 “Për menaxhimin e sistemit buxhetor në Republikën e Shqipërisë”, ligjit Nr.99/2018 “Për buxhetin e vitit 2019”, Udhëzimit plotësues Nr.1, datë 17.01.2019 “Për zbatimin e Buxhetit të vitit 2019”, i ndryshuar, si edhe Udhëzimit të Ministrisë së Financave, Nr. 9, datë 20.03.2018 “Për procedurat standarte të zbatimit të buxhetit”, i ndryshuar, pika 45, Udhëzimit nr.22 dt 17.11.2016 “Për procedurat standarte të Monitorimit të buxhetit për njësitë e qeverisjes qëndrore”, ju dërgojmë raportet e monitorimit për 8-mujorin e parë të vitit 2019, duke analizuar performancën financiare të programeve buxhetore për Ministrinë e Drejtësisë në përputhje me objektivat dhe realizimin e produkteve.

Ministria e Drejtësisë ka administruar dhe menaxhuar fondet buxhetore për nëntë programe konkretisht:

* 1. *Planifikim, Menaxhim dhe Administrim*
  2. *Ndihma Juridike*
  3. *Publikime Zyrtare*
  4. *Mjekësia Ligjore*
  5. *Sistemi i Burgjeve*
  6. *Shërbimi i Përmbarimit Gjyqësor*
  7. *Shërbimet për Çështjet e Birësimeve*
  8. *Shërbimi i Kthimit dhe Kompensimit të Pronave*
  9. *Shërbimi i Provës*

Më poshtë paraqitet buxheti i planifikuar për vitin 2019 i Ministrisë së Drejtësisë sipas programeve në formë grafike

Në mijë lekë



**Realizimi i fondeve buxhetore për periudhën 8-mujore sipas Programeve të Ministrisë së Drejtësisë, rezulton si më poshtë:**

Në mijë lekë

Realizimi i Buxhetit sipas Zërave Kryesorë të Shpenzimeve në mijë lekë

**Realizimi i fondeve buxhetore për periudhën 8-mujore sipas Zërave të Shpenzimeve të Ministrisë së Drejtësisë, rezulton si më poshtë:**

**Në mijë lekë**

**Më sipër paraqitet grafikisht realizimi i fondeve për 8-mujorin sipas zërave kryesorë për Ministrinë e Drejtësisë**

Në total për Ministrinë e Drejtësisë, për 8-mujorin e parë të vitit 2019, fondet e akorduara janë realizuar 82% të analizuara si më poshtë:

* Shpenzimet e personelit në masën 94.86 %
* Shpenzimet operative në masën 74.3 %
* Shpenzimet kapitale në masën 48 %
* Financimi i huaj në masën 87.5 %

Siç shihet edhe në grafikun e mësipërm, ecuria e realizimit të shpenzimeve është e mirë gjë që tregon se të gjitha institucionet e Ministrisë së Drejtësisë, kanë punuar për të përmbushur objektivat, për të realizuar produktet e përfituara të cilat kanë qënë të parashikuara në programet e tyre, duke përdorur me efiçencë dhe efektivitet fondet buxhetore të akorduara për çdo zë shpenzimesh.

**Shpenzimet e personelit** për periudhën 8-mujore, janë realizuar në masën rreth 94.86 %. Realizimi në këto shifra vjen si rezultat i vendeve vakante në Ministrinë e Drejtësisë. Këto janë të pasqyruara në analizat e mëposhtme për çdo institucion në veçanti.

**Shpenzimeve operative** janë realizuar në masën 74.3%. Ky realizim vjen si rezultat i mospërfundimit të procedurave të prokurimit nga Ministria e Brendshme dhe planifikimit të fondeve për tu realizuar në periudhat e mëvonshme të vitit. Në disa institucione të vartësisë janë duke u perfunduar procedurat e prokurimit, në Sistemin e Burgjeve është lidhur kontrata rreth 106 milionë lekë për blerje uniformash por nuk është kryer akoma likuidimi i saj. Parashikohet që fondi për kompensimin e ish- pronarëve prej 4 miliardë lekë do të realizohet 100%. Në periudhën Janar - Gusht Agjencia e Trajtimit të Pronave ka paraqitur si prioritet përfundimin e procesit të vlerësimit të gjithë vendimeve me qëllim nxjerrjen e faturës financiare. Janë administruar 1,371 kërkesa me objekt ekzekutimin e vendimeve të vlerësuara financiarisht vlera e të cilave shkon rreth 16 miliardë lekë (Kompensim Financiar).

Ndërsa sa i përket **shpenzimeve kapitale**, janë realizuar në masën 48 %, kundrejt planit të periudhës. Realizimi prej 48 % ka të bëjë me faktin që një pjesë e projekteve të investimeve janë në mbyllje të procedurave tenderuese.

Monitorimi i Shpenzimeve dhe Produkteve sipas programeve

1. Programi “Planifikim, Menaxhim, Administrim”

Ky program përfshin 3 (tre) institucione dhe konkretisht:

1. *Aparatin e Ministrisë*
2. *Agjensinë Kombëtare të Falimentit*
3. *Arkiva Shtetërore e Sistemit Gjyqësor*

Realizimi i shpenzimeve korrente dhe kapitale për këtë program, duke e krahasuar me planifikimin e periudhës është 68 %, sipas zërave kryesorë si më poshtë:

* + Shpenzimet e personelit 72 %
  + Shpenzimet e tjera operative 78 %
  + Shpenzimet kapitale 0.025 %
  + Financimi i huaj 87.5 %

Për programin **Planifikim Menaxhim Administrim,** shpenzimet e personelit janë realizuar në masën 72%. Në realizimim e shpenzimeve të personelit për këtë program, ka ndikuar dhe planifikimi i fondeve të shpenzimeve të personelit të dy institucioneve të reja të të miturve që nuk janë krijuar gjatë 8-mujorit të vitit 2019. Gjithashtu ndikon dhe mosplotësimi i vendeve vakante në Aparatin e Ministrisë. Shpenzimet operative janë realizuar në masën 78%. Në realizimin e tyre kanë një ndikim të madh përkthimet zyrtare dhe detyrimet për vendimet gjyqësore të cilat janë në process.

Për vitin 2019 në Programin **“Planifikim, Menaxhim dhe Administrim”**, në funksion të veprimtarisë kryesore dhe përmbushjen e objektivave të përcaktuara, janë parashikuar 15 produkte.

Produket sipas institucioneve janë analizuar si më poshtë:

**Aparati i Ministrisë,** ka si objektiv hartimin e legjislacionit dhe përgatitja e projektakteve në fushën e përgjegjësisë shtetërore të Ministrisë së Drejtësisë dhe dhënia e mendimit të specializuar për aktet Ligjore dhe nënligjore të sjellë nga Ministritë e Linjës, përkthimet zyrtare për në fushën penale dhe mirëfunksionimi e Ministrisë së Drejtësisë.

* Produkti i parë është “Projektligje dhe projektvendime të hartuara dhe të vlerësusara”, janë planifikuar 757 akte dhe janë realizuar 757 akte ligjore dhe nënligjore.
* Produkti i dytë “Profesione të lira të monitoruara”, matet me numrin e inspektimeve që kryhen nga sektori i monitorimit të profesioneve të lira. Për këtë produkt janë planifikuar 11 inspektime për vitin 2019 dhe janë realizuar 11 inspektime vetëm në periudhën 8-mujore të vitit. Planifikimi për këtë produkt nuk mund të jetë 100% i saktë pasi inspektimet kryhen në bazë të ankesave të paraqitura pranë Ministrisë së Drejtësisë.
* Produkti i tretë është “Përkthime zyrtare të kryera në fushën penale” nga 45,300 faqe të planifikuara për tu përkthyer janë realizuar 45,286 faqe. Vlen për tu theksuar se për realizimin e tyre përveç punonjësve të sektorit të përkthimeve në Ministrinë e Drejtësisë angazhohen përkthyes të jashtëm të liçensuar.
* Produkti i katërt “të mitur të mbikqyrur”. Ky produkt lidhet me krijimin e institucionit “Qëndra e Parandalimit të Krimeve të të Miturve”. Aktualisht është miratuar Vendimi i Këshillit të Ministrave Nr.314, datë 15.05.2019 për "Organizimin, funksionimin, si dhe përcaktimin e rregullimeve specifike lidhur me strukturën dhe organikën e Qendrës së Parandalimit të Krimeve të të miturve”. Miratimi i këtij vendimi i hap rrugën krijimit të Qendrës së Parandalimit të Krimeve të të Miturve.
* Produkti i pestë “të mitur të trajtuar’. Për këtë produkt brenda 8 mujorit të parë të vitit 2019 është miratuar Vendimi i Këshillit të Ministrave Nr.233, datë 17.04.2019 "Për përcaktimin e rregullimeve të veçanta lidhur me funksionimin e mjediseve, të nivelit të sigurisë së tyre dhe standardet e programeve të edukimit e të rehabilitimit, në rastet e kufizimit të lirisë së të miturve

**Arkivi Shtetëror për Sistemin Gjyqësor** ka si objektiv pranimin për administrim dhe ruajtje të përhershme të dokumentave me rëndësi historike dhe kombëtare të gjykatave të shkallës së parë dhe të dytë. Realizimi i shpenzimeve 8-mujore për këtë program, i krahasuar me planin e periudhës, është në **masën 73 %.** Produkti i këtij institucioni është “Përthithja e fondeve arkivore të gjykatave”. Nga 23,632 dosje që janë të planifikuara janë përthithur 23,632 dosje (të dërguara nga gjykatat). Theksojmë se, realizimi i këtij produkti në masën 100%. Janë përthithur të gjitha dosjet që kanë dërguar gjykatat.

**Agjencia Kombëtare e Falimentit**

Agjencia Kombëtare e Falimentit ka planifikuar produktin “mbikqyrja dhe liçensimi i administratorëve të falimentit”. Për 8-mujorin e parë ky produkt është realizuar rreth 80%. Gjatë kësaj periudhe, nga 5 rinovime licensa Administratorësh, janë bërë vetëm 4, pasi një administrator ka shprehur vullnetin për rinovim licensë jashtë afateve të parashikuara nga Rregullorja e Licensimit.

Shpenzimet kapitale **“Planifikim, Menaxhim dhe Administrim”** janë realizuar rreth 0.025 %.

Shpenzimet kapitale për ***Apartin e Mnistrisë*** përbëhen nga 6 projekte. Ecuria e realizimit të tyre jepet më poshtë:

1. Projekti “Rikonstruksioni i ambjenteve të Arkivës Shtetërore të Sistemit Gjyqësor” është në proces prokurimi, është marrë në dorëzim. Procedura do jetë e hapur e publikuar në Sistemin Elektronik të Prokurimeve (data e parashikuar e hapjes së ofertave 11.10.2019)
2. Projekti “Pajisje elektronike” është lidhur kontrata nga AKSHI. Është marrë malli në dorëzim dhe në periudhës në vijim do të bëhet likuidimi i faturave.
3. Projekti “Pajisje zyre” është realizuar plotësisht.
4. Projekti “Sistem Elektronik për Digitalizimin e Arkivës Gjyqësore Lundër”. Aktualisht jemi në pritje të konkluzioneve që do të arrihen nga grupi i punës së ngritur për analizimin e gjetjeve të Raportit Përfundimtar të KLSH.
5. Projekti “Rehabilitimi emergjent i Arkivës së Ministrisë së Drejtësisë” është lidhur kontrata dhe kanë filluar të kryhen punimet.
6. TVSH-Misioni Euralius, është bërë likuidimi sipas faturave të paraqitura pranë Sektorit të Financës.

Për ***Agjencinë Kombëtare të Falimentit*** janë planifikuar blerje pajisje zyre, të cilat do të blihen gjatë periudhës në vijim.

Për ***Arkivën Shtetërore të Sistemit Gjyqësor*** është kryer blerja dhe marrja në dorëzim e pajisjeve elektronike. Likujdimi është bërë në muajin Maj.

*Detyrime të prapambetura të krijuara rishtazi Programi Planifikim, Menaxhim dhe Administrim nuk ka.*

**2. Programi “Ndihma Juridike”**

Programi synon dhënien e ndihmës juridike falas, për personat që plotësojnë kushtet për këshillim ligjor dhe përfaqësim në çështje gjyqësore, e gjitha kjo në zbatim të ligjit për Nihmën Juridike Falas. Shpenzimet nuk janë realizuar pasi Drejtoria e Ndihmës Juridike është krijuar në muajin Mars të vitit 2019. Realizimi i shpenzime i krahasuar me planin e periudhës është në masën 20%. Shpenzimet operative janë realizuar në masën 20%, pasi kjo drejtori është në proces të rekrutimit të punonjësve të rinj, për periudhën 8-mujore nga 25 punonjës në strukturë fakti është 4 punonjës.

Për sa më sipër puna e drejtorisë është kryer pjeserisht. Për shpenzimet kapitale është dërguar kërkesë të AKSHI për pajisjet elektronike, dhe për pajisjet e zyrës është dërguar kërkesë pranë Aparatit të Ministrisë që të kryhet procedura nga njësia e prokurimit për arsye të mungesës së stafit përkatës pranë Drejtorisë së Ndihmës Juridike Falas.

* Shpenzime personeli 21 %
* Shpenzime operative 21 %
* Shpenzime kapitale 0%

**Realizimi i Fondeve të Programit**

në mijë lekë

* Produkti i parë “Ndihmë juridike parësore dhe dytësore” është realizuar pjesërisht nga 1,533 raste të planifikuar për vitin 2019 janë realizuar 123 raste.
* Produkti i dytë për këtë institucion është “Ndihmë juridike falas për gra në nevojë”, nga 666 raste të planifikuara janë realizuar 99 raste.

*Detyrime të prapambetura të krijuara rishtazi Drejtoria e Ndihmës Juridike Falas nuk ka.*

**3. Programi “Publikime Zyrtare”**

Realizimi i shpenzimeve për periudhën 8-mujore për këtë program, i krahasuar me planin e periudhës, është në **masën 81 %,** ose sipas zërave kryesorë:

* + Shpenzimet e personelit 87,8 %
  + Shpenzimet e tjera operative 50 %
  + Shpenzimet kapitale 100%

**Realizimi i Fondeve të Programit**

në mijë lekë

Realizimi i shpenzimeve të programit është në nivele të mira, shpenzimet e personelit janë realizuar rreth 87.8%, pasi nuk janë plotësuar të gjithë vendet vakante në strukturën organike. Shpenzimet operative janë realizuar 50%. Realizimi në këtë masë ka ardhur si pasojë e zgjatjes së procedurave të prokurimit për “Blerje materiale ndihmëse për shtypshkronjën” dhe “Shtypja e kapakëve tek të tretët” “Blerje letër dhe kancelari”, procedurë e cila po realizohet nga Agjensia e Blerjeve të Përqënduara dhe kursimit të fondeve në zërat e shpenzimeve për ujë, energji, shërbime telefonike dhe postare.

Për vitin 2019 janë parashikuar 4 produkte “Botimi i akteve në fletoren zyrtare brenda afateve ligjore” nga 149 akte të planifikuara për tu botuar janë realizuar 135 botime pasi prurjet për botime kanë qënë më pak sesa parashikimi dhe janë realizuar të gjitha në kohë dhe brenda afatave ligjore. Produkti “Botime Kode dhe Përmbledhëse Legjislacioni të përditësuara” janë planifikuar 7 dhe realizuar 3 kode. Realizimi jo i plotë i produktit ka ardhur për shkak të mungesës së materialeve ndihmëse për të cilat është lidhur kontrata në fund të muajit qershor, si dhe përfundimi i kryerjes së shërbimit të mirëmbajtjes së makinerive të shtypshkronjës në muajin gusht. Puna në redaksi për botimet e planifikuara ka përfundur, mbetet vetëm procesi i printimit. Produkti “Botimi në hard copy i Buletinit të Njoftimeve Zyrtare” nga 32 buletine të planifikuara janë botuar 32 buletine. Ky produkt është realizuar 100% sipas parashikimit. Produkti “Botimi elektronik i fletores zyrtare, i buletinit të njoftimeve zyrtare, kodeve dhe përmbledhëseve të legjislacionit” nga 188 botime të planifikuara janë botuar 170, pasi sasia e akteve të ardhura nuk ka qënë sa parashikimi.

QBZ për realizimin jo plotësisht të produkteve, ndikon specifika e institucionit pasi QBZ boton akte të cilat vijnë për botim nga institucione të tjera dhe kjo është arsyeja e planifikimit të sasisë së produkteve me përafërsi.

Qendra e Botimeve Zyrtare në zërin Investime ka planifikuar projektin “Ndërtimi i arkivës elektronike të motorrit të kërkimit” në vlerën 10 milionë lekë. Ky projekt është realizuar 100%.

*Publikimet Zyrtare nuk kanë detyrime të prapambetura të krijuara rishtazi.*

1. **Programi “Mjekësia Ligjore”**

Ky program, për periudhën e 8 mujorit ë parë, ka realizuar **90 %** tëfondeve ë planifikuara për këtë periudhë. Ecuria e realizimit të zërave të shpenzimeve paraqitet si më poshtë:

* + Shpenzimet e personelit 91 %
  + Shpenzimet e tjera operative 98,6 %
  + Shpenzimet kapitale 63 %

**Realizimi i Fondeve të Programit**

në mijë lekë

Realizimi i shpenzimeve të personelit në masën 91%, vjen për shkak të një vendi vakant në organikë. Shpenzimet operative janë realizuar në masën 98%. Institucioni i Mjekësisë Ligjore në funksion të përmbushjes së objektivave të tij, ka parashikuar produktin e akteve të ekspertimit. Për periudhën 8- mujore, janë kryer 8,458 akte ekspertimi nga 10,334 të planifikuara. Realizimi në këtë masë i produktit lidhet me faktin që aktet e ekspertimit bëhen mbi bazën e kërkesave të ardhura. Për këtë arsye edhe planifikimi është i përafërt.

Ecuria e realizimit ë shpenzimeve kapitale për këtë institucion sipas projekteve paraqitet si më poshë:

* Blerje kompjutera dhe printera. Ky projekt është realizuar 100%.
* Për projektin blerje pajisje autopsie, është realizuar dhe është bërë dhe likuidimi.
* Për projektin “Rikonstruksion i ambjenteve të brendshme të IML”, kanë nisur punimet në institucion.

*Detyrime të prapambetura të krijuara rishtazi Instituti i Mjekësisë Ligjore nuk ka.*

1. **Programi “Sistemi i Burgjeve”**

Buxheti i Sistemit Burgjeve zë rreth 48 % të totalit të buxhetit të Ministrisë së Drejtësisë. Realizimi i shpenzimeve totale për 8-mujorin e 2019 është 92 %. Ecuria e realizimit të shpenzimeve korrente dhe kapitale paraqitet si më poshtë:

* + Shpenzimet e personelit 99%
  + Shpenzimet e tjera operative 84 %
  + Shpenzimet kapitale 59%

**Realizimi i Fondeve të Programit**

në mijë lekë

Shpenzimet e personelit janë realizuar maximalisht, për sa i përket shpenzimeve korrente është lidhur kontrata për blerjen e uniformave të policisë në vlerën 106 milionë lekë, e cila pritet të likuidohet gjatë muajve në vijim, gjithashtu është në procedurë edhe një pjesë e uniformave në vlerë 43 milion lekë. Realizimi në shpenzime kapitale pritet të jetë shumë i mirë pasi fondet që nuk janë realizuar janë në proces prokurimi dhe do të realizohen deri në fund të vitit.

Për këtë program janë parashikuar 5 produkte me shpenzime korrente si më poshtë:

1. Administrata Funksionale
2. Te dënuar burra të trajtuar në I.E.V.P
3. Të dënuar gra të trajtuara në I.E.V.P
4. Të dënuar të mitur të trajtuara në I.E.V.P
5. Të dënuar të trajtuar me shërbim shëndetësor

Realizimi i këtyre produkteve ndikon drejtëpërsëdrejti në përmirësimin e kushteve në sistemin penitenciar. Këto produkte janë realizuar të gjithë plotësisht sipas planifikimit. Produkti i parë “Administraë funksionale” është realizuar në masën 99% në vlerë pasi fondet e lira të krijuara janë rialokuar për shpenzime korrente, kurse nga ana sasiore numri faktik i punonjësve gjatë 8-mujorit të parë të vitit 2019 është 4,412 punonjës nga 4,553 punonjës të planifikuar rreth 97 %.

Produkti i dytë “të dënuar burra” nga 5,034 të dënuar burra të planifikuar janë trajtuar po 5,034 të dënuar. Në krahasim me vitin 2018 rezulton një ulje e numrit të të dënuarve burra me 146 të dënuar.

Për periudhën 8 mujore janë trajtuar 93 të dënuara gra nga 93 të planifikuara. Për këtë kategori, janë krijuar kushte të veçanta të vuajtjes së dënimit, janë krijuar mundësi për pjesëmarrje në programe kualifikimi për të patur mundësi punësimi pas vuajtjes së dënimit.

Për sa i përket të dënuarve të mitur, është ulur numri i tyre me 6 të mitur për 8-mujorin e parë të vitit 2019 në krahasim me vitin 2018, për shkak të daljeve nga institucionet e të miturve, sipas Vendimeve të Gjykatave.

Për 8-mujorin e parë të vitit 2019, numri i të dënuarve të trajtuar me shërbim shëndetësor është 599 të dënuar nga 599 të planifikuar.

Për sa i përket shpenzimeve kapitale ato janë realizuar 59%, nga 350 milionë lekë të parashikuara për 8-mujorin e parë të vitit 2019 janë realizuar 206 milionë lekë.

Ecuria e realizimit të projekteve të investimeve për 8 mujorin e parë të vitit 2019 paraqitet si më poshtë:

1. Studime projektime, në vlerën 1 milionë lekë. Vlera është në proces tenderimi për projektet e planifikuara për vitin 2019
2. Blerje automjete për Sistemin e Burgjeve në vlerën 36 milionë lekë. Projekti është në fazën e prokurimit nga Ministria e Punëve të Brendshme.
3. Blerje pajisje të ndryshme për Sistemin e Burgjeve planifikuar 169.1 milionë lekë, janë realizuar 146,3 milionë lekë. Diferenca është në proces të marrjes në dorëzim të mallit dhe do të likuidohet gjatë muajve në vijim.
4. Rikonstruksioni i ambjenteve të zyrave të Drejtorisë së Përgjithshme të Burgjeve dhe qendra e trajnimeve vlera e planifikuar është 71,4 milionë lekë. Është lidhur kontrata për zbatimin e punimeve pritet të lidhet kontrata e mbikqyrësit të punimeve.
5. Krijimi i sistemit Upgrade për zyrën e gjëndjes gjyqësore (vërtetimi i gjëndjes gjyqësore) planifikuar 25.2 milionë lekë realizuar 25.2 milionë lekë.
6. Krijimi i databasës për sigurimin e kushteve normale të punës dhe ruajtjen e të dhënave për Sistemin të Burgjeve, informatizimi i regjistrit themeltar të periudhës së dënimit planifikuar në vlerën 5.9 milion lekë është realizuar 5.9 milionë lekë. Fondi prej 5 milion lekë, është rialokuar në projektin pajisje të ndryshme për sistemin e burgjeve.
7. Rikonstruksion i godinës së vuajtjes së dënimit në I.E.V.P Lezhë është planifikuar 27.2 milionë dhe realizuar 22.8 milionë lekë. Është likuiduar kontrata për punimet e investimit pritet të përfundojnë mbikëqyrja dhe kolaudimi të cilat do ta realizojnë 100%.
8. Përmirësim i infrastrukturës së furnizimit me ujë në I.E.V.P Peqin, Lezhë, Fushë-Krujë është planifikuar fondi prej 13 milionë lekë është në proces prokurimi.
9. Përmirësimi i infrastrukturës ndërtimore në I.E.V.P Vaqarr, Lezhë dhe Jordan Misja në vlerën 67.5 milionë lekë. Me Vendimin e Këshillit të Ministrave nr.460 datë 03.07.2019 **“**Për Rishpërndarje Fondesh në Buxhetin e Vitit 2019, Miratuar për Ministrinë e Drejtësisë, Agjencinë Kombëtare të Shoqërisë Së Informacionit dhe Ministrinë e Financave dhe Ekonomisë”, fondet e mbetura janë në process prokurimi.
10. Përmirësimi i infrastrukturës ndërtimore në I.E.V.P Korçë është planifikuar 9.6 milionë lekë. Ky project është në proces prokurimi.
11. Pajisje ndërlidhje në sistemin e burgjeve 5.4 milionë lekë të planifikuara. Është realizuar kontrata dhe është kryer pagesa.
12. Është planifikuar 0.5 milionë për TVSH për detyrim doganor dhe është bërë likuidimi I shumës.

*Detyrimet e prapambetura janë raportuar 14 milionë lekë. Nga të cilat 12.3 milionë lekë janë detyrime në shpenzimet kapitale për kontratat e lidhura nga AKSHI, ndërsa 1.7 milionë lekë janë detyrim për pagesa kalimtare për punonjësit e policies se liruar nga detyra. Ndërkohë Drejtoria e Përgjithshme e Burgjeve ka përllogaritur përafërsisht vlerën e Vendimeve Gjyqësore që është rreth 49 milionë lekë. Gjatë rishikimit të buxhetit do të shikohet mundësia e rialokimit të fondeve për të bërë shlyerjen e këtyre detyrimeve.*

1. **Programi “Shërbimi i Përmbarimit Gjyqësor”**

Realizimi i shpenzimeve për vitin 2019, krahasuar me buxhetin e akorduar të periudhës është në **masën 77%.** Realizimi i shpenzimeve sipas zërave kryesorë, rezulton si më poshtë:

* + Shpenzimet e personelit 81.5 %
  + Shpenzimet e tjera operative 44.4 %
  + Shpenzimet kapitale 74.6 %

**Realizimi i Fondeve të Programit**

në mijë lekë

Realizimi 81.5 % në shpenzimet e personelit vjen si rezultat i 8 vendeve vakante gjatë periudhës 8-mujore në Shërbimin Përmbarimor Gjyqësor, ndërsa për sa i përket shpenzimeve operative, janë realizuar 44% diferenca i përket shpenzimeve operative për blerje kancelarie , materiale për pajisje zyre  (tonera), shpenzime për blerje karburanti , prokurime që kryhen nga Ministria e Punëve të Brendshme, për të cilat nuk është lidhur akoma kontrata , të gjitha këto  shpenzime do të kryhen në vazhdimësi nga institucioni. Ky fond do të realizohet deri në fund të vitit 2019.

Shpenzimet kapitale janë parashikuar për projektin “Blerje pajisje elektronike”, dhe janë realizuar plotesisht. Diferenca e fondit ështe fond i lirë.

Janë parashikuar 3 produkte për periudhën aktuale, “Ekzekutimi i titujve ekzekutivë”, “Menaxhimi i shërbimit përmbarimor gjyqësor” dhe “Ekzekutimi për çdo urdhër mbrojtje”. Produkti i parë është realizuar mesatarisht, janë ekzekutuar 5,140 tituj ekzekutivë gjatë periudhës 8-mujore, kundrejt 6,000 tituj ekzekutivë të planifikuar. Produkti i dytë është realizuar plotësisht sipas parashikimit dhe për produktin e tretë kanë ardhur për ekzekutim 283 urdhra mbrojtjeje, kundrejt 300 urdhëra të planifikuar për 8-mujorin e parë. Planifikimi për këtë produkt bëhet i përafërt, pasi sasia e tyre varet nga urdhërat që dërgon gjykata.

*Ky institucion nuk ka krijuar detyrime të prapambetura për vitin 2019.*

1. **Programi “Shërbimi për Çështjet e Birësimeve”**

Ky program, për periudhën 8-mujore, ka realizuar treguesit e buxhetit në **masën 45%.** Krahasuar me planin e periudhës, shpenzimet janë realizuar në zëra si më poshtë:

* + Shpenzimet e personelit 55 %
  + Shpenzimet e tjera operative 28 %
  + Shpenzimet kapitale 0%

**Realizimi i Fondeve të Programit**

në mijë lekë

Realizimi i fondeve në shpenzime personeli 55% vjen si rezultat i 2 vendeve vakante në organikën e Komitetit Shqiptar të Birësimeve. Realizimi i shpenzimeve operative prej 28% vjen si rezultat i mosrealizimit të mbledhjeve të bordit të KSHB të planifikuara, nuk është realizuar procedura për blerje karburanti dhe gjatë procedurave të prokurimit kemi kursime të fondeve, si dhe një pjesë e procedurave të prokurimit të parashikuara për t’u zhvilluar gjatë periudhës raportuese janë realizuar në muajin Gusht 2019 dhe do të likuidohen në muajt në vazhdim. Për periudhën 8-mujore të vitit 2019, ky program ka parashikuar tre produkte “Birësime të realizuara brenda dhe jashtë vendit” nga 30 birësime të planifikuara janë realizuar 15. Produkti është realizuar në masën 50% pasi është ulur numrit i dosjeve të fëmijëve të dorëzuara nga institucionet e përkujdesit social pranë institucionit tonë. Në vijim, parashikohet rritje e numrit të birësimeve deri në vlerën e parashikuar të tyre. Produkti “Pajisje zyre të blera” është realizuar procedura në muajin gusht por nuk është bërë likuidimi gjatë këtij muaji. Projekti “Pajisje elektronike të blera” është parashikuar për t'u zhvilluar në muajin Gusht 2019. Kemi paraqitur pranë AKSHI-t kërkesën për blerjen e pajisjeve elektronike që nevojiten dhe jemi në pritje të një përgjigje nga ana e tyre.

*Ky institucion nuk ka krijuar detyrime të prapambetura për vitin 2019.*

1. Programi “Shërbimi i Kthimit dhe Kompensimit të Pronave”

Në këtë program bëjnë pjesë Agjencia e Trajtimit të Pronave dhe ALUIZNI. Realizimi i shpenzimeve buxhetore për 8-mujorin e parë të vitit 2019, krahasuar me buxhetin e planifikuar të periudhës, është në **masën 74 %**. Realizimi i shpenzimeve të këtyre 2 institucioneve, sipas zërave kryesorë, rezulton si më poshtë:

* + Shpenzimet e personelit 89.6 %
  + Shpenzimet e tjera operative 52.5 %
  + Fondi për kompensimin e ish pronarëve 72%
  + Shpenzimet kapitale 67.2 %

**Realizimi i Fondeve të Programit**

në mijë lekë

Për 8-mujorin e parë të vitit 2019, Shërbimi i Kthimit dhe Kompensimit të Pronave, ka planifikuar 7 produkte për të përmbushur sa më mirë objektivat e institucionit.

1. Objektivi i parë i ATP-së është të kryej proçesin e vlerësimit financiar të vendimeve përfundimtare nga viti 1993 e në vijim dhe të shpërndajë Fondin Special të Kompensimit sipas akteve ligjore në fuqi. Për realizimin e këtij objektivi janë planifikuar katër produkte si më poshtë:

* Vendimeve Përfundimtare për kompensim të njohura dhe të përditësuar, të vlerësuara sipas metodologjisë së miratuar në ligj dhe Akteve nënligjore. Për këtë produkt, janë planifikuar të realizohen 1,346 vendime gjatë periudhës 8-mujore të cilat janë realizuar plotësisht.
* Numri i vendimeve të ankimuara në gjykatë është planifikuar 570 dhe nga vendimet e nxjerra janë ankimuar 570 vendime, ky produkt është realizuar plotësisht.
* Shpërndarja e fondit fizik dhe financiar. Janë planifikuar 121 subjekte dhe janë realizuar 121, subjektet që kanë përfituar janë ata që kanë aplikuar me kërkesë të veçantë.
* Vendimet nga oborret në përdorim nga 110 vendime të planifikuara janë realizuar 110, ky produkt është realizuar 100%.

1. Objektivi i dytë është kryeja e procesit të trajtimit të pronësisë për dosjet pa vendim që ndodhen pranë institucionit dhe dosjet e reja që u hapen në kuadër të ligjit. Për matjen e këtij objektivi është planifikuar produkti

* Trajtimi i kërkesave për njohje pronësie ndër vite, i cili për periudhën 8-mujore është planifikuar 3,000 raste të cilat janë realizuar plotësisht.

1. Objektivi i tretë për programin është legalizimi dhe përpunimi i informacionit tekniko-ligjor për ndërtimet informale. Për realizimin e këtij objektivi janë planifikuar dy produkte.

* Produkti i parë është shpërndarja e fondit të ALUIZNI-t nga 790 çështje të planifikuara janë realizuar 790. Ky produkt është realizuar 100%.
* Produkti i dytë është legalizimi dhe përpunimi i informacionit tekniko ligjor për ndërtimet informale numri i lejeve të planifuara janë 6,666 dhe janë realizuar 7,271 raste.

1. Shpenzimet kapitale për ALUIZNI-n, janë planifikuar “Blerje pajisje elektronike”.janë blerë pajisjet e planifikuara dhe është likuiduar deyrimi gjatë periudhës 8-mujore. ATP ka bërë kërkesë për rialokim fondi pasi AKSHI nuk e mori përsipër kryerjen e procedurave për prokurim për pajisjen e kërkuar nga Institucioni. Fondet për Shpenzime kapitale janë rialokuar nga projekti “blerje pajisje elektronike” në projektet “rikonstruksioni i ambjetit zyra e madhe”, “mbikqyrja e punimeve” dhe “kolaudimi i punimeve”.

*ATP dhe ALUIZNI nuk kanë detyrime të krijuara rishtazi për periudhën 8-mujore,*

1. Programi “Shërbimi i Provës”

Realizimi i shpenzimeve për 8-mujorin e parë të vitit 2019, krahasuar me buxhetin e periudhës, është në **masën 65%,** sipas zërave kryesorë është si më poshtë:

* + Shpenzimet e personelit 78,5 %
  + Shpenzimet e tjera operative 71 %
  + Shpenzimet kapitale 0%

**Realizimi i Fondeve të Programit**

në mijë lekë

Shpenzimet e personelit janë realizuar 78,5 % kjo për shkak se struktura organike e institucionit nuk është e plotësuar me staf, aktualisht ka 6 vende vakante,dhe në tetërmujorin e vitit kanë qënë 10. Për sa i përket shpenzimeve operative, ato janë realizuar 71%, mos realizimi ka ardhur si rezultat i fondeve të planifikuara për shpenzimepër mirëmbajtje, blerje tonera, vendime gjyqësore dhe shpenzime qeramarrje. Gjithashtu shpenzimet për ambjente me qira do të realizohen pasi në katërmujorin e dytë të vitit zyrat vendore janë larguar nga ambjentet në varësi të bashkive, prefekturave dhe Gjykata. Janë duke u lidhur dhe kontratat për fondet që prokurohen nga Ministria e Brendshme.

Gjatë 8-mujorit të parë të vitit 2019, Drejtoria e Shërbimit të Provës ka parashikuar katër produkte:

* Persona të mbikqyrur
* Persona të mbikqyrur me pajisje elektronike
* Gra të dënuara të përfshira në programin e riintegrimit
* Të mitur nën mbikqyrjen e Shërbimit të Provës

Produkti “Persona të mbikqyrur” janë mbikqyrur 7 141 persona nga 6 680 të planifikuar në të gjithë Zyrat e Shërbimit të Provës në rrethe dhe nga Drejtoria e Përgjithshme. Ky produkt është realizuar 100%. Produkti i dytë, nga 7 persona të dënuar të mbikqyrur me pajisje elektronike të planifikuar për periudhën, janë mbikqyrur 2 të tillë. Produkti i tretë “Gra të dënuara të përfshira në programe riintegrimi” nga 730 të planifikuara janë përfshirë 661 gra në këto programe. Produkti “Të mitur nën mbikqyrje të shërbimit të provës” nga 216 të mitur të planifikuar, janë mbikqyrur 302 të mitur. Disa nga produktet janë tejkaluar pasi janë dhënë më shumë vendime me dënim alternative nga sistemi gjyqësor.

Për shpenzimet kapitale janë parashikuar dy projekte “Blerje pajisje elektronike” dhe “Rikonstruksioni i ndërtesës së DPSHP”. Për projektin e parë “Blerje pajisje elektronike”, është duke u marrë në dorëzim malli për kontratën e lidhur nga AKSHI. Për projektin e dytë ka filluar punimet ne Drejtorinë e Përgjithshme.

*Drejtoria e Përgjithshme e Shërbimit të Provës nuk ka detyrime të krijuara rishtazi për vitin 2019.*

**SEKRETAR I PËRGJITHSHËM**

**Gentian Deva**

**NË MUNGESË DHE ME URDHËR**

**DREJTORI I PËRGJITHSHËM I KODIFIKIMIT**

**DHE HARMONIZIMIT TË LEGJISLACIONIT**

**Besmir Beja**

Konceptoi: O. Bejte

Pranoi: A.Leka

Miratoi: M. Zisi

3 kopje/ datë 30/05/2019